  Анжелика Тихонова корреспондент Удмуртиын генерал-майор Александр Демидов нимо спортъя огъетын биатлонъя 50-тӥосыз «Ижевская винтовка» ӵошатсконъёс йылпумъяськизы. Вожвылъяськонъёсысь меӵак возьматон «Мынам Удмуртие» телерадиокомпания нуиз. Ӵошатсконъёслэн берпуметӥ нуналазы воргоронъёслэн 10 иськеме но нылкышноослэн 7,5 иськеме спринтъёссы ортчизы Воргоронъёс пӧлын Удмуртиысь Ильназ Мухаметзянов вормисе потӥз. Биатлонистмы одӥг мишенез ворсатэк дистанциез 26 минут но 18 секунд ӵоже ортчиз. Кыкетӥ луиз азьвыл ӵошатсконъёсын кык пол вормем Санкт-Петербургысь Алексей Слепов. Биатлонист озьы ик одӥг мишенез ваорсатэк кошкиз но вормисьлэсь 21,3 секундлы кылиз. Куинетӥ интыын Тюмень улосвылысь Евгений Идинов. Со чылкыт ыбылӥськиз но финише вормисьлэсь 21,6 секундлы кыльыса вуиз. Удмуртиысь мукетъёсыз биатлонистъёс вормисьёс пӧлы пырыны ӧз быгатэ. Дмитрий Шамаев сизьыыметӥ луиз, Владимир Семаков укмысэтӥ, Виктор Плицев – 18-тӥ, Александр Поварницын – 19-тӥ, Максим Макаров – 34-тӥ, Евгений Шамеев – 48-тӥ. Нылкышноос пӧлын Новосибирск но Кемерово улосвылъёс понна бызьылӥсь Евгения Павлова вормисе потӥз. Биатлонистка чылкыт ыбылӥськиз но финише 22 минут 10 секунд ӵоже вуиз. Кыкетӥ интыын Мурманск улосвылысь Анастасия Егорова. Спортсменка одӥг мишене ӧз йӧты но вормисьлэсь 17 секундлы беромиз. Куинетӥ луиз Ханты-Манси автоном округысь Екатерина Мошкова – со но одӥг штраф круг лэсьтӥз но вормисьлэсь 21 секундлы кылиз. Удмуртиысь «Ижевская винтовка - 2019» ӵошатсконъёсын кык полэс вормись Ульяна Кайшева та рад сизьыметӥ луиз. Пермь улосвыл понна бызьылӥсь мукетыз улосчимы Валерия Васнецова укмысэтӥ инты басьтӥз. Озьы таяз арын «Ижевская винтовка» ӵошатсконъёсын Удмуртиысь спортсменъёс куинь зарни медаль утӥзы. Ульяна Кайшева но Ильназ Мухаметзянов IBU-лэн кубокез понна вожвылъяськонлэн толшоре ортчись люкетъёсаз пыриськозы Тегъёс: Спорт Ижкар Биатлон Удмуртия Ижевскаявинтовка 100ар  